Duomenys suskirstomi į finansinėje veikloje dalyvaujančių vienetų įsipareigojimus ir kitoje veikloje dalyvaujančių vienetų, įskaitant nuostolingai veikiančius ne finansų vienetus, įsipareigojimus. Be to, iš duomenų taip pat galima nustatyti kontroliuojantįjį valdžios sektoriaus subsektorių.

Visos valstybės narės pateikė visų 2010–2013 m. valdžios sektoriaus vyriausybės garantijų duomenis. Į suvestinius Prancūzijos, Kroatijos ir Slovėnijos duomenis neįtrauktas vietos valdžios sektoriaus subsektorius, kurio duomenų neturima. Danijos vietos valdžios duomenys turimi tik nuo 2013 m.

Trūksta visų Belgijos, Kroatijos ir Portugalijos valdžios subsektorių standartinių garantijų duomenų. Nėra Danijos, Prancūzijos ir Lenkijos vietos valdžios sektoriaus lygmens standartinių garantijų duomenų. Į Italijos vietos valdžios sektoriaus duomenis įtrauktos vienkartinės ir standartinės garantijos – jos neatskirtos. Vokietijos visų paskolų, padengtų standartinėmis garantijomis, likučio duomenys susiję tik su didžiausia centrinės valdžios tvarkoma garantijų sistema, o duomenų apie paskolų, kurioms taikomos kitos dvi standartinių garantijų sistemos, likutį neturima.

3.1.2.Nebalansinės VPSP

Visos šalys pateikė 2013 m. nebalansinių VPSP duomenis. Didžioji dauguma šalių taip pat pateikė 2010–2012 m. duomenis. Neišsamūs Austrijos duomenys, nes į juos neįtraukti centrinės valdžios duomenys, ir Jungtinės Karalystės duomenys, nes nepateikti vietos valdžios duomenys. Visas Vokietijos VPSP projektų turtas užregistruotas valdžios sektoriaus balanse.

3.1.3.Neveiksnios paskolos

Informaciją apie 2013 m. valdžios sektoriaus neveiksnias paskolas pateikė 23 iš 28 šalių. Informacijos nepateikė Belgija, Prancūzija, Kroatija, Kipras ir Slovakija.

Neišsamūs Ispanijos duomenys, nes į juos neįtrauktas vietos valdžios subsektorius, taip pat Italijos ir Suomijos duomenys, kuriuos teikiant nepranešta apie neveiksnias vietos valdžios ir socialinės apsaugos fondų paskolas.

Kai kurios šalys savanoriškai pateikė ir 2010–2012 m. neveiksnių paskolų duomenis. Šios šalys – Graikija, Latvija, Liuksemburgas, Malta, Nyderlandai, Lenkija, Portugalija, Švedija ir Jungtinė Karalystė.

3.1.4.Valdžios sektoriaus kontroliuojamų subjektų, kurie klasifikuojami kaip nepriklausantys valdžios sektoriui, įsipareigojimai

Visos šalys atsakė į Eurostato parengtą valdžios sektoriaus kontroliuojamų subjektų klausimyną, kuriuo remiantis apskaičiuojamos valdžios sektoriaus kontroliuojamų subjektų, kurie klasifikuojami kaip nepriklausantys valdžios sektoriui, įsipareigojimų duomenų eilutės. Daugumos šalių duomenys susiję su 2013 m., išskyrus Vokietiją, Kiprą ir iš dalies – Airiją, kurių duomenys susiję su 2012 m. Dauguma šalių pateikė išsamius duomenis, apimančius visus kontroliuojančius valdžios sektoriaus subsektorius. Vis dėlto kai kurių valstybių narių duomenys yra neišsamūs, nes į juos neįtraukti finansų įstaigų įsipareigojimai ir (arba) vietos valdžios sektoriaus kontroliuojamų vienetų įsipareigojimai.

Pavyzdžiui, Graikijos ir Airijos duomenys susiję tik su centrinės valdžios sektoriaus kontroliuojamomis viešosiomis bendrovėmis. Teikiant Graikijos ir Kipro duomenis, taip pat nepranešta apie kai kuriuos centrinės valdžios sektoriaus kontroliuojamus vienetus. Į Lenkijos duomenis neįtraukti vienetai, kuriuose dirba mažiau nei 10 asmenų.

Belgijos ir Kipro vietos valdžios sektoriaus duomenų aprėptis neišsami.

Be to, kai kurios šalys (Belgija, Graikija, Ispanija, Kipras ir Liuksemburgas) visai nepateikė arba pateikė tik dalį duomenų apie valdžios sektoriaus kontroliuojamas finansų įstaigas.

3.2.Duomenų palyginamumas

Dėl savo pobūdžio neapibrėžtųjų įsipareigojimų duomenys glaudžiai susiję su šalims būdingomis savybėmis ir nacionaliniais konkrečios šalies ekonomikos, finansų ir teisinės sistemos struktūros ypatumais. Kaip aprašyta pirmiau ir išsamiau nurodyta kartu su duomenimis paskelbtose su šalimis susijusiose išnašose, ne visų valstybių narių duomenų aprėptis išsami. Todėl jie aiškintini atsargiai.

Apskritai vyriausybės garantijų, neveiksnių paskolų ir nebalansinių VPSP palyginamumas gana geras, o viešųjų bendrovių įsipareigojimų – ribotas. Kaip aprašyta pirmiau, su šiuo rodikliu susiję kai kurių valstybių narių duomenys yra neišsamūs, nes į juos neįtraukti finansų įstaigų įsipareigojimai ir (arba) vietos valdžios sektoriaus kontroliuojamų vienetų įsipareigojimai. Konkrečiai, esama daug skirtumų tarp šalių (pvz., Vokietijos, Airijos, Nyderlandų, Slovėnijos), kurios savo duomenyse išsamiai nurodė finansų įstaigų įsipareigojimus, ir šalių (Belgijos, Graikijos, Ispanijos, Kipro ir Liuksemburgo), kurios pateikė tik dalį duomenų arba visai jų nepateikė.

Be to, pateikti nekonsoliduotieji viešųjų bendrovių įsipareigojimų duomenys, todėl iš dalies šie vienetai galėjo būti skolingi tos pačios įmonių grupės subjektams (iš pateiktų duomenų nematyti tos pačios grupės vienetų tarpusavio įsiskolinimo). Be to, surinkti duomenys susiję tik su subjektų įsipareigojimais, neužskaitytais atsižvelgiant į turtą. Šis aspektas labai svarbus finansų įstaigų atveju, nes jų įsipareigojimų ir turto sumos paprastai yra didelės. Be to, kai kurių valstybių narių atveju dauguma įsipareigojimų, apie kuriuos pranešė finansų įstaigos, susijusios su indėliais.

Be to, pažymėtina, kad, rengdamos duomenis apie viešųjų bendrovių įsipareigojimus, valstybės narės galėjo rinktis, kurią – verslo sąskaitų ar nacionalinių sąskaitų – koncepciją taikyti. Remdamosi verslo sąskaitų apibrėžtimis, šalys įtraukė visus įsipareigojimus iš įmonės finansinių ataskaitų, taip pat įsipareigojimus, susijusius su straipsniu Kitos mokėtinos sumos. Dauguma šalių įsipareigojimų duomenis pateikė taikydamos šį metodą. Kai kurios kitos šalys (Belgija, Ispanija, Nyderlandai, Portugalija ir Slovakija) taikė nacionalinių sąskaitų koncepciją (jos į duomenis neįtraukė kitų mokėtinų sumų straipsnio) arba pateikė skolos pozicijų pagal Mastrichto kriterijus duomenis, t. y. valiutos ir indėlių, skolos vertybinių popierių ir paskolų.

4.Kiti Eurostato renkami duomenys

4.1.Valdžios sektoriaus neapibrėžtieji įsipareigojimai finansų sektoriui